Novak 7de op ranglys ondanks Wimbledon-triomfVier titels op ’n streep vir Novak Djokovic. Foto: Twitter. So tussendeur die geswets en gekla het Nick Kyrgios darem ook tyd gehad om Novak Djokovic se rustige benadering te bewonder. Ja, die vurige Aussie het die eerste stel in die eindstryd met 6-4 beklink, maar die Serwiër het die druk uitstekend hanteer, terugbaklei en sy sewende titel op Wimbledon verower. Dit was veral sy vermoë om Kyrgios se blitsige afslane te neutraliseer wat die weg na uiteindelike titelglorie gebaan het. “Ek het ’n hengse vertoning in die eerste stel gelewer en ek het myself goed geposisioneer om die wedstryd te wen. Maar Novak is net so rustig. Dit is eintlik vreemd, want hy het niks buitensporig gedoen nie – hy word doodeenvoudig net nie van stryk gebring nie. En ek dink dit is sy grootste sterk punt as speler,” het Kyrgios gesê. Dit was Djokovic se 21ste Grand Slam-oorwinning, terwyl sy vyf ATP-eindtoernooi- en 38 Meester 1 000-seges beteken dat hy nou reeds 64 titels in sy roemryke loopbaan ingeoes het. Dit is vyf meer as wat Rafael Nadal het en tien meer as Roger Federer. ???? pic.twitter.com/QRpMv5KNA1 — ATP Tour (@atptour) July 10, 2022 Maar omdat Wimbledon van sy toernooistatus deur die wêreldtennisbeheerliggame gestroop is, was daar geen ranglyspunte op die spel nie. En ondanks Djokovic se spogvertoning is hy tans sewende op die wêreldranglys. Tog is Wimbledon een van die Serwiër se gunsteling-toernooie. Hy het al vantevore gesê dat dit ’n baie spesiale plek in sy hart het omdat dit ’n liefde vir tennis by hom gekweek het. “Ek kan van vreugde spring omdat ek hierdie spesiale oomblik weer kon ervaar. Ek aanvaar geen oorwinning as vanselfsprekend nie en veral nie op Wimbledon nie. Trouens voel elke oorwinning meer uniek as die vorige en ek is bevoorreg om hierdie dag saam met my gesin en span te vier.” Om sy prestasie op Wimbledon in oënskou te neem: Dit was sy vierde agtereenvolgende titel en hy het in 2016 laas ’n wedstryd daar verloor. Hoewel hy al in die verlede met vyandige toeskouers gesukkel het, het krete van “Nole, Nole!” gister op die hoofbaan weergalm. “Ek kon definitief die ondersteuning aanvoel en ek is baie dankbaar daaroor. Dit is nie ’n staatsgeheim dat enige speler van ondersteuning hou nie; dit maak ’n groot verskil en dit is dan ongetwyfeld makliker om die drukkoker-situasies te hanteer.” Jongste ATP-ranglys: One of the weirdest Wimbledon ends with the weirdest ATP rankings ever Novak Djokovic, after winning his 4th consecutive singles title, drops four spots pic.twitter.com/pBOd6Ms6a9 — Christopher Clarey ???????? ???????? ???????? (@christophclarey) July 11, 2022